text: Все повече агресивни деца в училище | Радио Веселина
  Все повече агресивни деца в училище
  Система за ранно откриване на агресия при децата да се въведе в училищата, предлагат психолози
  Система за ранно предупреждение за рискове в поведението на децата да се въведе в българските училища, предлагат от Дружеството на психолозите в България в Световния ден на психологията 20 април. Според психолозите специализираните тестове още в четвърти клас могат да покажат дали у децата има по-силна импулсивност и склонност да станат агресивни, или пък да развият зависимости и други личностни проблеми на по-късен етап.
  Има рязко увеличение на импулсивността в ранна детска възраст, а в същото време не се добиват необходимите емоционални и социални умения, коментират психолози. Не се работи и с родителите на проблемните деца, каквато е задължителната практика в много други европейски държави, допълват специалистите.
  Дружеството на психолозите има готовност да помогне в подготовката на специалистите, като вече е подписан например меморандум за сътрудничество с Регионалния образователен инспекторат на София и се обсъжда идеята за съставянето на наръчник за работата на психолозите в детските градини и училищата.